Σε 70% ανέρχεται το ποσοστό φοροδιαφυγής σε 15 νησιά, σύμφωνα με στοιχεία από τους ελέγχους που διενήργησε το ΣΔΟΕ από τις 30 Απριλίου μέχρι τις 8 Αυγούστου.

ADVERTISING

Εντυπωσιακό είναι το γεγονός πως υπήρχαν περιοχές όπου όλοι όσοι ελέγχθηκαν ήταν παραβάτες, ενώ σε άλλες, στον ίδιο φορολογούμενο εντοπίσθηκαν πάνω από 70 φορολογικές παραβάσεις.

Παρά τις προειδοποιήσεις του υπουργείου Οικονομικών για παραδειγματική τιμωρία των φοροφυγάδων και την αυστηροποίηση των κυρώσεων, τα στοιχεία του ΣΔΟΕ από τους ελέγχους σε νησιά δείχνουν ότι κατά μέσον όρο το ποσοστό παραβατικότητας άγγιξε το 70% και ο κάθε ελεγχόμενος είχε υποπέσει κατά μέσον όρο σε 30 παραβάσεις.

Χρυσό φοροδιαφυγής στη Ρόδο

Πρωταθλήτρια η Ρόδος με το εκπληκτικό ποσοστό παραβατικότητας στο 100%, αφού από τις 11 περιπτώσεις επιτηδευματιών και επιχειρήσεων που ελέγχθηκαν και στις 11 εντοπίσθηκε φοροδιαφυγή.

Με κριτήριο το πλήθος των παραβάσεων, όπως σημειώνεται στο "Έθνος", πρώτη στη λίστα φιγουράρει η Μύκονος, όπου σε 103 ελεγχόμενους καταλογίστηκαν 7.331 παραβάσεις, κάτι που σημαίνει κατά μέσον όρο ότι στον καθένα καταλογίστηκαν πάνω από 71 φορολογικές παραβάσεις.

Από τους 705 ελέγχους που πραγματοποιήθηκαν, οι 490 καταστηματάρχες εντοπίσθηκαν για φοροδιαφυγή, ενώ το σύνολο των παραβάσεων ανήλθε στο αστρονομικό ύψος των 14.327 και τα πρόστιμα που καταλογίσθηκαν ανήλθαν σε 1,7 εκατομμύριο ευρώ.

Η συντριπτική πλειονότητα των φορολογικών παραβάσεων αφορούσε μη απόδοση φόρων και ΦΠΑ και κυρίως μη έκδοση αποδείξεων λιανικής πώλησης προϊόντων ή παροχής υπηρεσιών.

Μετά τη Ρόδο τα υψηλότερα ποσοστά παραβατικότητας καταγράφηκαν στην Κύθνο με 91,67% και ακολουθούν η Σίφνος με 85,71%, η Κως με 80%, η Σαντορίνη με 77,18%, η Μύκονος με 73,57%, η Νάξος και η Ύδρα με τα ίδια ποσοστά παραβατικότητας 66,67% και η Πάρος με 64,66%.

Τη χαμηλότερη παραβατικότητα είχε η Αίγινα με 46,67% και στη δεύτερη θέση ήταν η Μήλος με ποσοστό παραβατικότητας 51,71%.

Σε ό,τι αφορά στο πλήθος των φορολογικών αδικημάτων, που συνολικά ανήλθαν σε 14.327, τα περισσότερα εντοπίσθηκαν στη Μύκονο (7.331) και ακολουθούν η Πάρος με 5.119 και η Σύρος με 569, ενώ τα λιγότερα καταγράφηκαν στη Σέριφο και τη Σίφνο (13).